b'\n_START_ARTICLE_\nKirjuri\n_START_PARAGRAPH_\nKirjuri on henkil\xc3\xb6, joka hoitaa kirjoitust\xc3\xb6it\xc3\xa4 ja sit\xc3\xa4 vastaavia t\xc3\xb6it\xc3\xa4. Kirjurin ammatilla viitataan etenkin aikaan ennen kirjapainon keksimist\xc3\xa4, jolloin k\xc3\xa4sikirjoitukset t\xc3\xa4ytyi viel\xc3\xa4 kopioida k\xc3\xa4sin. Kirjurin ty\xc3\xb6h\xc3\xb6n on historian aikana kuulunut k\xc3\xa4sikirjoitusten kopioimisen lis\xc3\xa4ksi my\xc3\xb6s muun muassa erilaisten lakidokumenttien laatimista sek\xc3\xa4 sein\xc3\xa4kaiverrusten ja -maalausten piirt\xc3\xa4mist\xc3\xa4.\n_START_SECTION_\nMateriaalit\n_START_PARAGRAPH_\nKirjurin kyn\xc3\xa4 saattoi olla materiaaliltaan ruokoa, sulkaa tai metallia. Muste valui onton kyn\xc3\xa4n sis\xc3\xa4lt\xc3\xa4 sen k\xc3\xa4rkeen. Metallinen kyn\xc3\xa4 oli kest\xc3\xa4v\xc3\xa4 ja tarkka etenkin ohuiden viivojen piirt\xc3\xa4misess\xc3\xa4, mutta sulkakyn\xc3\xa4 ja ruokokyn\xc3\xa4 voitiin leikata kirjurin toiveiden mukaiseksi. Kyn\xc3\xa4n leikkaamisen lis\xc3\xa4ksi kirjuri saattoi k\xc3\xa4ytt\xc3\xa4\xc3\xa4 kyn\xc3\xa4veist\xc3\xa4\xc3\xa4n raaputtamaan tekem\xc3\xa4ns\xc3\xa4 virheet pois. Kirjoitusj\xc3\xa4ljen laatu riippui paljon pergamentin laadusta.\n_START_SECTION_\nBabyloniassa\n_START_PARAGRAPH_\nBabyloniassa kirjurin koulutukseen kuului sumerin ja akkadin kielten kirjoittaminen nuolenp\xc3\xa4\xc3\xa4kirjoituksella sek\xc3\xa4 kirjeiden, sopimusten ja tilikirjojen k\xc3\xa4yt\xc3\xa4nt\xc3\xb6jen opettelu. Kirjureita suojeli jumalatar Nisaba, my\xc3\xb6hemmin jumala Nabu, jonka symboli oli ruo\xe2\x80\x99osta leikattu piirrin, jolla nuolenp\xc3\xa4\xc3\xa4merkkej\xc3\xa4 kirjoitettiin pehmeisiin savitauluihin.\n_START_SECTION_\nMuinaisessa Egyptiss\xc3\xa4\n_START_PARAGRAPH_\nMuinaisessa Egyptiss\xc3\xa4 kirjurin ammatti oli arvostettu ja tarjosi taitavalle kirjurille uralla etenemisen mahdollisuuksia. Kirjuri k\xc3\xa4ytti kivist\xc3\xa4 tai puista palettia, jolla oli punainen ja musta mustekivi, nahkainen kassi tai astia vedelle, sek\xc3\xa4 kokoelma ruokokyni\xc3\xa4. V\xc3\xa4ripigmentit saatiin erilaisista mineraaleista, joita sekoitettiin sideaineisiin. V\xc3\xa4rin kirjuri levitti siveltimill\xc3\xa4. Paperi valmistettiin papyruksesta. Jotkut kirjurit erikoistuivat piirt\xc3\xa4miseen. Sein\xc3\xa4kirjoituksia tehte\xc3\xa4ss\xc3\xa4 nuorempi piirt\xc3\xa4j\xc3\xa4 teki sein\xc3\xa4lle luonnoksen punaokralla ja vanhempi piirt\xc3\xa4j\xc3\xa4 viimeisteli sen mustalla v\xc3\xa4rill\xc3\xa4. Piirt\xc3\xa4j\xc3\xa4t k\xc3\xa4yttiv\xc3\xa4t 18 \xc3\x97 18 -ruudukkoa asemoidakseen piirrostensa osat. Lopuksi kuvat veistettiin kohokuviksi ja maalattiin._NEWLINE_Kirjurinuralle l\xc3\xa4htiv\xc3\xa4t Egyptiss\xc3\xa4 yleens\xc3\xa4 vain kirjurien pojat, joskus my\xc3\xb6s tytt\xc3\xa4ret. Kirjurit k\xc3\xa4viv\xc3\xa4t kirjurikoulun, jossa he opettelivat lukemaan ja kirjoittamaan hieroglyfej\xc3\xa4 ja hieraattista kirjoitusta. Oppilaat harjoittelivat papyruksilla, vanhoilla astioilla tai kalkkikiven palasilla. Kirjurikoulu kesti nelj\xc3\xa4st\xc3\xa4 viiteen vuotta.\n_START_SECTION_\nMuinaisessa Israelissa\n_START_PARAGRAPH_\nEntisaikojen juutalaiset kirjurit kirjoittivat esimerkiksi Toora-k\xc3\xa4\xc3\xa4r\xc3\xb6j\xc3\xa4, tefillin-kirjoituksia, mezuzoja ja avioerosopimuksia. Tooraa kopioivat kirjurit k\xc3\xa4yttiv\xc3\xa4t oppaanaan kirjaa nimelt\xc3\xa4 Tikkun Soferim, jossa oli Tooran tekstin lis\xc3\xa4ksi ohjeet esimerkiksi kirjainten koristeluun ja osioiden v\xc3\xa4listyksiin. Toora-kirjurin oli otettava rituaalinen kylpy ennen ty\xc3\xb6n aloittamista. Talmudisena aikana kirjureille maksettiin huonosti, jotta he eiv\xc3\xa4t rikastuisi ja lopettaisi t\xc3\xa4rke\xc3\xa4\xc3\xa4 ty\xc3\xb6t\xc3\xa4\xc3\xa4n. Juutalaisen lain mukaan kirjurin palkan maksoi se osapuoli, joka hy\xc3\xb6tyi kaupasta enemm\xc3\xa4n.\n_START_SECTION_\nKeskiajan luostareissa\n_START_PARAGRAPH_\nRooman valtakunnan my\xc3\xb6h\xc3\xa4isaikana ja keskiajan alussa kirjurin ty\xc3\xb6 muuttui maallisesta ty\xc3\xb6st\xc3\xa4 munkkien ty\xc3\xb6ksi. Parhaat kirjurit olivat luultavasti varhaisteini-ik\xc3\xa4isi\xc3\xa4 poikia, sill\xc3\xa4 ty\xc3\xb6ss\xc3\xa4 vaadittiin erinomaista n\xc3\xa4k\xc3\xb6\xc3\xa4 sek\xc3\xa4 kyky\xc3\xa4 kest\xc3\xa4\xc3\xa4 hyvin tyls\xc3\xa4\xc3\xa4 ja yksitoikkoista uurastamista ilman ett\xc3\xa4 kirjoitusj\xc3\xa4lki heikkeni v\xc3\xa4symyksen johdosta._NEWLINE_Luostarien kirjurit ty\xc3\xb6skenteliv\xc3\xa4t koko valoisan ajan aamusta iltaan kopioiden luostarin kirjastonhoitajalta saamiaan tekstej\xc3\xa4 mekaanisesti ilman omaa \xc3\xa4lyllist\xc3\xa4 panosta. Koska kirjurien ei edes tarvinnut ymm\xc3\xa4rt\xc3\xa4\xc3\xa4 kopioimaansa teksti\xc3\xa4 tai osata sen kielt\xc3\xa4 kunnolla, kopioihin tuli paljon virheit\xc3\xa4. Joskus kirjurit my\xc3\xb6s tietoisesti korvasivat itselleen tuntemattoman sanan tutummalla mutta v\xc3\xa4\xc3\xa4r\xc3\xa4ll\xc3\xa4 sanalla. Tauolta palaava kirjuri saattoi jatkaa kopiointia v\xc3\xa4\xc3\xa4r\xc3\xa4st\xc3\xa4 paikasta, jolloin kokonaisia lauseita tai kappaleita j\xc3\xa4i kopioimatta.'